b"\n_START_ARTICLE_\nMiron Bia\xc5\x82oszewski\n_START_SECTION_\nBiografi\n_START_PARAGRAPH_\nMiron Bia\xc5\x82oszewski deltok i underjordiske spr\xc3\xa5kvitenskapelige kurs arrangert av Universitetet i Warszawa under den tyske okkupasjonen av Polen. Etter Warszawaoppr\xc3\xb8ret ble han f\xc3\xb8rt til en nazistisk arbeidsleir og kom senere tilbake til Warszawa ved slutten av andre verdenskrig._NEWLINE_Til \xc3\xa5 begynne med arbeidet han p\xc3\xa5 hovedpostkontoret i Warszawa og senere som journalist for forskjellige popul\xc3\xa6re tidskrifter, noen av dem rettet mot barn.  I 1955 var Bia\xc5\x82oszewski med p\xc3\xa5 \xc3\xa5 grunnlegge et lite teater, Teatr na Tarczy\xc5\x84skiej (Teateret p\xc3\xa5 Tarczy\xc5\x84skagaten), der hans stykker Wiwisekcja og Osm\xc4\x99deusze fikk premiere. Blant skuespillerne i uroppsetningene kan nevnes Bia\xc5\x82oszewski selv og Ludmi\xc5\x82a Murawska. _NEWLINE_Samme \xc3\xa5r debuterte Bia\xc5\x82oszewski i tidsskriftet \xc5\xbbycie Literackie sammen med en annen polsk poet, Zbigniew Herbert. I 1956 utkom hans f\xc3\xb8rste diktsamling Obroty rzeczy. Deretter kom diktsamlingene Rachunek zachciankowy (1959), Mylne wzruszenia (1961) og By\xc5\x82o i by\xc5\x82o (1965). I flere \xc3\xa5r bodde Bia\xc5\x82oszewski i en leilighet p\xc3\xa5 D\xc4\x85browskitorget med sin kamerat, maleren Leszek Soli\xc5\x84ski._NEWLINE_I 1970 utgav han sin selvbiografi, Dagbok fra oppr\xc3\xb8ret i Warszawa, der han beskrev sine opplevelser fra krigstiden. I de siste \xc3\xa5rene fulgte b\xc3\xa5de poesib\xc3\xb8ker (Wiersze, Poezje wybrane, Miron Bia\xc5\x82oszewski [i serien Poeci Polscy], Odczepi\xc4\x87 si\xc4\x99, Wiersze wybrane i dobrane, Trzydzie\xc5\x9bci lat wierszy, Oho) og b\xc3\xb8ker som inneholdt poesi blandet med prosa (Teatr Osobny, Rozkurz, Stara proza i nowe wiersze, Obmapywanie Europy. Aaameryka. Ostatnie wiersze). _NEWLINE_Han d\xc3\xb8de av et hjerteinfarkt den 17. juni 1983.\n_START_SECTION_\nLitter\xc3\xa6r stil og betydning\n_START_PARAGRAPH_\nStilen til Bia\xc5\x82oszewski er sterkt individuell og uvanlig. Hans dikt har fokus p\xc3\xa5 hverdagslige saker og personlige hendelser som avviker fra den tradisjonelle poesi. Diktene vitner om redselen stilt overfor saker som er uforutsigelige for det lyriske jeg'et. Hans verk kjennetegnes av vanskelig oversettbarhet som gj\xc3\xb8r hans dikter knapt tilgjengelige utenfor Polen. Samtidig skattes han for \xc3\xa5 v\xc3\xa6re en av de mest betydelige polske forfatterne p\xc3\xa5 1900-tallet."